b'\n_START_ARTICLE_\nPeoria Rivermen\n_START_SECTION_\nPeoria Blades ja Continental Hockey League\n_START_PARAGRAPH_\nJ\xc3\xa4\xc3\xa4kiekon pelaaminen alkoi Peoriassa kunnolla vasta vuonna 1972, jolloin paikallinen kiekkovaikuttaja Mark Olson ja h\xc3\xa4nen poikansa Mike, Rick ja Joe tekiv\xc3\xa4t yhteisty\xc3\xb6ss\xc3\xa4 Pete BardezBanianin ja muiden vapaaehtoisten kanssa uuden j\xc3\xa4\xc3\xa4kiekkoseuran perustamisesta Peoriaan. T\xc3\xa4t\xc3\xa4 aikaisemmin kaupungissa oli ollut vain puolitosissaan pelanneita ulkoj\xc3\xa4\xc3\xa4joukkeita. Peoria Bladesiksi ristitty uusi seura liittyi pelaamaan Continental Hockey Leagueen, jonka ensimm\xc3\xa4inen kausi pelattiin vuosina 1972\xe2\x80\x931973 p\xc3\xa4\xc3\xa4osin Illinoisin ja Missourin osavaltioiden alueella. Joukkue pelasi liigaa vuodet 1972\xe2\x80\x931982 voittaen liigamestaruuden kuudesti; ensin viidesti per\xc3\xa4tt\xc3\xa4in vuosin 1973\xe2\x80\x931978 ja uudelleen kaudella 1980\xe2\x80\x931981. Joukkueen valmentajana toimi suurimman osan ajasta pelaajavalmentaja Mike Olson.\n_START_SECTION_\nPeoria Prancers\n_START_PARAGRAPH_\nKauden 1981\xe2\x80\x931982 j\xc3\xa4lkeen Peoriassa tehtiin suuria muutoksia. Peoria Bladesin toiminta Continental Hockey Leaguessa lopetettiin ja seura siirtyi pelaamaan ammattimaista International Hockey Leagueta. Samalla Bladesin nimi muuttui Peoria Prancersiksi ja seura siirtyi pelaamaan upouudelle Carver Arenalle. Prancersin menestys ei kuitenkaan ollut IHL:ssa mairittelevaa, vaan seura jumiutui kahdella kaudellaan sarjataulukon h\xc3\xa4nt\xc3\xa4p\xc3\xa4\xc3\xa4h\xc3\xa4n.\n_START_SECTION_\nPeoria Rivermen International Hockey Leaguessa\n_START_PARAGRAPH_\nVuonna 1984 seuran imagoa muutettiin ja toiminta siirrettiin Peoria Rivermen -nimen alle. Joukkue solmi yhteisty\xc3\xb6sopimuksen St. Louis Bluesin kanssa. Heti ensimm\xc3\xa4isen\xc3\xa4 kautenaan Rivermen voitti sek\xc3\xa4 IHL:n runkosarjan ett\xc3\xa4 mestaruuden pudotuspeleiss\xc3\xa4 eli Turner Cupin. Liigan t\xc3\xa4htijoukkueeseen seurasta nousi monia tulevia NHL-t\xc3\xa4hti\xc3\xa4 puolustaja Lee Norwoodin ja maalivahti Rick Heinzin johdolla. Joukkueen valmentajana toimi mestaruuskautena Pat Kelly. Joukkueen paras pistemies oli Doug Evans, josta tulikin my\xc3\xb6hemmin Rivermenin ehk\xc3\xa4p\xc3\xa4 kaikkien aikojen ikimuistoisin pelaaja, joka johtaa edelleen joukkueen kaikkien aikojen tilastoa maaleissa, pisteiss\xc3\xa4 ja sy\xc3\xb6t\xc3\xb6iss\xc3\xa4._NEWLINE_Seuraavat kaudet olivat kuitenkin taas tuloksellisesti heikompia. Pat Kelly lopetti uransa 1988 ja h\xc3\xa4nen tilalleen tuli Wayne Thomas, joka kuitenkin siirtyi kahden kauden j\xc3\xa4lkeen St. Louis Bluesin apulaisvalmentajaksi. Kaudelle 1990\xe2\x80\x931991 tuli valmentajaksi St. Louisin pitk\xc3\xa4aikainen pelaaja Bob Plager._NEWLINE_Plagerin johdolla Rivermen kapusi huikeisiin tuloksiin. Joukkue voitti IHL:n runkosarjan helposti (58 voittoa, 19 tappiota ja 5 jatkoaikatappiota ja 121 pistett\xc3\xa4) ja kaatoi pudotuspeleiss\xc3\xa4 Milwaukee Admiralsin, Phoenix Roadrunnersin ja loppuottelusarjassa Fort Wayne Cometsin kaapaten seurahistoriansa toisen IHL-mestaruuden eli Turner Cupin. Samalta kaudelta on per\xc3\xa4isin my\xc3\xb6s ammattilaisj\xc3\xa4\xc3\xa4kiekon pisin voittoputki (18 suoraa voittoa). Joukkueen paidassa esiintyi kauden aikana 34 pelaajaa, joista 22 esiintyi my\xc3\xb6hemmin NHL:ss\xc3\xa4. Valmentaja Bob Plager palkattiin St. Louisin p\xc3\xa4\xc3\xa4valmentajaksi seuraavalle kaudelle. _NEWLINE_Seuraavina kausina menestys oli melko hyv\xc3\xa4\xc3\xa4, vaikkei Rivermen pystynytk\xc3\xa4\xc3\xa4n en\xc3\xa4\xc3\xa4 selviytym\xc3\xa4\xc3\xa4n IHL-finaaleihin. 1990-luvun puoliv\xc3\xa4liss\xc3\xa4 IHL pyrki kasvattamaan suosiotaan radikaalein uudistuksin, toimintaa keskitettiin yh\xc3\xa4 enemm\xc3\xa4n suurkaupunkeihin ja pienemm\xc3\xa4t kaupungit kuten Peoria, Fort Wayne ja Kalamazoo joutuivat vaikeuksiin. Vuonna 1996 Peoria Rivermenin toiminta IHL:ss\xc3\xa4 myytiin San Antonioon, jossa pelaamista jatkettiin pari kautta San Antonio Dragons -nimen alla. IHL:n uudistukset osoittautuivat my\xc3\xb6hemmin kannattamattomiksi, mik\xc3\xa4 koitui lopulta liigan kohtaloksi. San Antonio Dragons lakkautettiin kauden 1997\xe2\x80\x931998 j\xc3\xa4lkeen.\n_START_SECTION_\nECHL\n_START_PARAGRAPH_\nIHL-toiminnan myynnin j\xc3\xa4lkeen Peoria Rivermen siirtyi pelaamaan kaudelle 1996\xe2\x80\x931997 East Coast Hockey Leagueen, joka oli jo siihen aikaan 23:n joukkueen kokoinen ja ammattimainen j\xc3\xa4\xc3\xa4kiekkoliiga. Joukkueen valmentajana aloitti Mark Reeds, joka oli toiminut aikaisemmin kakkosvalmentajana. Ensimm\xc3\xa4isin\xc3\xa4 kausina joukkueen menestys oli keskinkertaista, vaikka ensimm\xc3\xa4isell\xc3\xa4 kaudellaan joukkueen onnistui p\xc3\xa4\xc3\xa4st\xc3\xa4 pudotuspelien 3. kierrokselle ja seuraavalla kaudella se puolestaan voitti oman luoteisdivisioonansa. Doug Evans lopetti uransa keskinkertaisen kauden 1998\xe2\x80\x931999 j\xc3\xa4lkeen, ja seuraavalle kaudelle Peoriaan palkattiin my\xc3\xb6s Mark Reedsin tilalle uusi valmentaja nimelt\xc3\xa4\xc3\xa4n Don Granato._NEWLINE_Kaudella 1999\xe2\x80\x932000 joukkue esiintyi runkosarjassa kelvollisesti ja ker\xc3\xa4si ECHL:ss\xc3\xa4 nelj\xc3\xa4nneksi eniten pisteit\xc3\xa4. Pudotuspeleiss\xc3\xa4 joukkue kuitenkin paransi viel\xc3\xa4 otteitaan ja nappasi seurahistoriansa ensimm\xc3\xa4isen Kelly Cupin eli ECHL:n mestaruuden. Seuraavalla kaudelle valmentaja j\xc3\xa4lleen vaihtui ja joukkue ylsi pitk\xc3\xa4lti samalla pelaajarungolla ECHL-v\xc3\xa4lieriin. T\xc3\xa4m\xc3\xa4n j\xc3\xa4lkeen menestys oli j\xc3\xa4lleen keskinkertaisempaa ja kaudella 2004\xe2\x80\x932005 joukkue tipahti ensimm\xc3\xa4ist\xc3\xa4 kertaa ECHL-historiansa aikana pois pudotuspeleist\xc3\xa4.\n_START_SECTION_\nAHL\n_START_PARAGRAPH_\nKausi 2004\xe2\x80\x932005 oli kuitenkin my\xc3\xb6s Rivermenin viimeinen ECHL:ss\xc3\xa4. 9. marraskuuta 2004 julkistetun kaupan mukaan St. Louis Bluesin pitk\xc3\xa4aikainen yhteisty\xc3\xb6joukkue Peoria oli ostanut Bluesin AHL-farmijoukkue Worcester IceCatsin ja siirsi sen toiminnan kaudelle 2005\xe2\x80\x932006 Peoriaan. Ensimm\xc3\xa4isin\xc3\xa4 AHL-kausina menestys on ollut heikkoa; kaudella 2005\xe2\x80\x932006 joukkue tipahti pudotuspelien ensimm\xc3\xa4isell\xc3\xa4 kierroksella ja kaudella 2006\xe2\x80\x932007 se ei selviytynyt pudotuspeleihin asti. _NEWLINE_Rivermen on toiminut St. Louis Bluesin yhteisty\xc3\xb6- ja farmijoukkueena jo parisenkymment\xc3\xa4 vuotta, ja joukkueessa on vieraillut viime vuosina joitakin NHL-lupauksia, kuten Barret Jackman (1. kierroksen 17. varaus ja Calder Memorial Trophyn voittaja), David Backes (2. kierroksen 62. varaus) ja Jason Bacashihua (1. kierroksen 26. varaus).'